Embers

«Embers» (norsk oversettelse: glør) er en britisk popsang fra 2021 med James Newman. Låten ble utgitt 11. mars 2021 og var Storbritannias bidrag i Eurovision Song Contest 2021 i Rotterdam i Nederland, der den endte på sisteplass uten poeng.

Om sangen 
Newman skrev sangen sammen med den Grammy-nominerte låtskriveren Conor Blake Manning, den platina-selgende sanger-låtskriveren Danny Shah og tekstforfatterne Samuel Brennan og Tom Holling. De to sistnevnte har skrevet låter som har passert over 250 millioner strømminger de siste 18 månedene før mars 2021.

Sangen ble produsert av musikkprodusentene «Devin The Great» og «Pringle Dan», mens de svenske musikkarrangørene Mattias Bylund og Magnus Johansson sto bak sangens brass-del.

Sangen er en rask og positiv dansesang, ifølge Newman. Tittelen betyr glør eller glød, og sangen «handler om gnisten mellom mennesker som elsker hverandre. Selv om du ikke ser dem du er glad i hele tiden, betyr det ikke at gnisten ikke er der», sa Newman da sangen ble lansert.

«Embers» ble offentliggjort i en morgensending på BBC Radio 2 torsdag 11. mars 2021. Sangen ble også utgitt for digital nedlastning og strømming samme dag.

Eurovision Song Contest 

I 2019 samarbeidet Newmans plateselskap BMG med kringkasteren BBC om å finne en passende låt og artist til å representere Storbritannia i Eurovision Song Contest 2020. BMG foreslo James Newman, og etter en liten tenkepause sa han ja, fordi Eurovision Song Contest er en «feiring av musikken». Låten han skulle fremføre, ble «My Last Breath». Da konkurransen ble avlyst på grunn av koronaviruspandemien, fikk Newman tilbud om å representere landet i 2021 i stedet, noe han takket ja til.  

«Embers» var Storbritannias bidrag til Eurovision Song Contest 2021 i Rotterdam i Nederland. Som ett av de fem store landene i konkurransen, var Storbritannia direktekvalifisert til finalen i Rotterdam Ahoy lørdag 22. mai 2021. Sangen endte sist av 26 deltakere. Låten ingen poeng fra hverken juryene eller seerne, som det første bidraget etter at det nåværende poengsystemet ble innført i 2016. Dette var også andre gang Storbritannia fikk null poeng i konkurransen; første gang var med gruppen Jemini i 2003.

Listeplasseringer

Sporliste

Utgivelseshistorikk

Referanser 

Britiske sanger
Sanger fra 2021
Bidrag til Eurovision Song Contest 2021